Najpogostejše težave pri spolnosti

Tako ženske kot moški, se v življenju srečujemo z različnimi težavami pri spolnosti. Blagor tistim drugim!

Pri moških je najpogostejša motnja spolnosti prehiter izliv, ki pa ni nujno bolezensko stanje. Prehiter izliv je normalen za moške, ki so šele začeli s spolnim življenjem, pogosto se pojavi tudi vsakič, ko so prvič intimni z novo partnerko. Nekateri se tej nevšečnosti ‘odpovejo’ že po nekaj spolnih odnosih, pri drugih traja več let.

Drugače je, če se težave pojavijo šele kasneje v življenju, ko je moški že nekaj časa spolno aktiven. V takšnem primeru je najbolj smiselno obiskati zdravnika, saj je prehiter izliv lahko le simptom kakšne druge zdravstvene težave.

Težave z erekcijo

Podobno je pri težavah z erekcijo. Pri prvem spolnem odnosu so ponavadi težave z erekcijo le trema pred novo življenjsko izkušnjo. Nenaden pojav težav z erekcijo v obdobju zrelega spolnega življenja pa lahko pomeni, da morate konkretno spremeniti svoj stil življenja.

Težave z erekcijo so namreč pogost odgovor telesa na prekomeren stres, alkohol, mamila, cigarete in pomanjkanje gibanja. Začnite se prehranjevati zdravo, bodite redno telesno aktivni in predvsem si vzemite za spolni odnos veliko časa.

Zakaj doma ni več seksa?

Pomanjkanje pestrosti spolnega življenja je redko edini razlog za žensko ohlajanje. Razlog pogosteje tiči v nezadovoljstvu z odnosom nasploh, izčrpanost in utrujenost ali travme iz preteklosti.

Pritisk v službi ali družinske razmere lahko povzročijo izčrpanost in utrujenost. Najti morate način, da del bremen preložite na druga ramena ali pa ga preprosto odvržete. Ker je malo verjetno, da bo stres, ki ste ga deležne v službi, nenadoma prenehal, je bolje, da se naučite in izvajate eno izmed mnogih tehnik premagovanja stresa na delovnem mestu. Če je pritisk prevelik, mogoče prav tako ne bo napak, če razmislite tudi o zamenjavi delovnega mesta.

Njej ne pride!

Ena pogostejših težav pri ženskah v spolnosti je tudi ne-doživljanje orgazma. On bi jo rad zadovoljil, saj je od njenega orgazma odvisna njegova titula dobrega ljubimca, ona bi ga rada dosegla, ker ga želi osrečiti. Rezultat je, da se oba preveč trudita in kaj kmalu zapadeta v nevarno igro hlinjenja orgazma. Resnica je, da spolnost obstaja zato, da nam je lepo in ne zato, da na vsak način dosežemo zaželen cilj.

Če bosta uživala v spolnosti ne da bi mislila na (ne)dosežen cilj, se bo ta zgodil veliko hitreje kot bi se sicer. Predvsem pa je za doseganje orgazma ključno masturbiranje. Šele ko ženska sama spozna svoje telo in kaj ga pripelje do orgazma, lahko pot do njega pokaže tudi moškemu.